text: Der skal skrabes ruder - og det kan være både glat og tåget i trafikken
  23 marts 2017 kl. 04.52
  Nattefrosten er vendt tilbage, så mange bilister må torsdag morgen have fundet isskraberen frem igen inden køreturen på veje, der kan være glatte.
  Der har været nattefrost mange steder - især i den østlige del af Syd- og Sønderjylland fra Ejer Bavnehøj og til grænsen, så vejene vil være frost- og rimglatte de første morgentimer torsdag, hvor det også kan være tåget og diset.
  Når solen står op, forsvinder både frost og tåge i løbet af formiddagen. Torsdag bliver vejrmæssigt uden nedbør og med pæne temperaturer mellem 7 og 12 grader, ligesom solen vil skinne smukt. Med  svag til jævn vind kan torsdag udvikle sig til en hel forårsagtig dag.
  Flot dag venter os i Syd- og Sønderjylland. Men morgenen er kølig og vejene kan være isglatte, så kør hellere hjemmefra i god tid. #politidk
  
  